

VLADA REPUBLIKE HRVATSKE

Zagreb, 30. rujna 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa i uprave |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o davanju prethodne suglasnosti predstavniku Vlade Republike Hrvatske za prihvaćanje amandmana drugih predlagatelja na Konačni prijedlog zakona o izmjenama i dopuni Zakona o općem upravnom postupku |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.) Vlada Republike Hrvatske je na sjednici održanoj \_\_rujna 2021. donijela

**Z A K L J U Č A K**

Daje se prethodna suglasnost predstavniku Vlade Republike Hrvatske za prihvaćanje amandmana Marina Miletića, zastupnika Kluba zastupnika Mosta u Hrvatskome saboru, od 15. rujna 2021., na članak 12. Konačnog prijedloga zakona o izmjenama i dopuni Zakona o općem upravnom postupku.

|  |
| --- |
| **PREDSJEDNIK**  |
|  |
| **mr. sc. Andrej Plenković**  |

KLASA:

URBROJ:

Zagreb,

**Obrazloženje**

Marin Miletić, zastupnik Mosta u Hrvatskom saboru, predložio je dana 15. rujna 2021. godine amandman na članak 12. Prijedloga zakona o izmjenama i dopuni Zakona o općem upravnom postupku, s Konačnim prijedlogom zakona.

Amandman zastupnika Marina Miletića glasi:

*„AMANDMAN*

*I. Na članak 12.*

*U članku 12. u izmijenjenom članku 94. stavku 5. iza riječi: ,,potvrdom primitka pismena“ dodaje se zarez, a riječi: ,,ili istekom“ zamjenjuju se riječima: ,, a najkasnije istekom“.“*

U obrazloženju amandmana istaknuto je da se predloženim amandmanom preciznije uređuje namjera predlagatelja da se kod dostave pismena elektroničkim putem dostava obavlja prvenstveno tako da stranke potvrđuju primitak pismena, a ako to ne učine u roku od osam dana zakon konstruira fikciju da se dostava smatra izvršenom istekom osmog dana. Naime, u predloženoj odredi članka 94. stavka 5. predlagateljica se koristi rastavnim veznikom ,,ili“ kojim se u propisima uobičajeno izražava alternativna mogućnost postupanja pri čemu jedna alternativa isključuje primjenu druge te se dvije normativne alternative ne mogu istodobno primjenjivati. Stoga bi se prihvaćanjem amandmana uklonile moguće dvojbe u pravnoj praksi javnopravnih tijela koja postupaju u upravnim postupcima.

 Namjera ove odredbe je kako predlagatelj pravilno zaključuje upravo to da se dostava elektroničkim putem u korisnički pretinac informacijskog sustava povezanog na državnu informacijsku infrastrukturu smatra obavljenom u trenutku kad stranka potvrdi primitak pismena, a ako stranka to ne učini u ostavljenom roku od osam dana, ili kraćem ako poseban zakon propisuje kreći rok, dostava će se u svakom slučaju smatrati izvršenom istekom propisanog roka. Prihvaćanjem ovog amandmana doprinijet će se jasnoći odredbe i otklanjanju mogućih dvojbi pri primjeni ove odredbe u upravnim postupcima.

Slijedom svega navedenog, odlučeno je kao u izreci Zaključka.